b"\n_START_ARTICLE_\nVuzenica\n_START_SECTION_\nOpis kraja\n_START_PARAGRAPH_\nVuzenica je gru\xc4\x8dasto naselje ob izlivu potoka Cerkvenica v Dravo, idili\xc4\x8dno polo\xc5\xbeeno ob desnem bregu reke Drave. Odlikuje ga sloves najstarej\xc5\xa1ih krajev v Dravski dolini, saj se prvi\xc4\x8d omenja kot vasica leta 1238 in nato 1288 kot trg. Naselje se je razvilo v dveh delih, kot starej\xc5\xa1i Zgornji trg in mlaj\xc5\xa1i Spodnji trg._NEWLINE_Nekdaj so tu splavarji splavili \xc2\xbbflose\xc2\xab, prevozniki pa so po Dravi veselo tovorili. O nekdanji slavi Vuzenice \xc5\xa1e danes pri\xc4\x8dajo ostanki starega Pistrovega gradu, kjer je \xc5\xbeivel in slikal Oskar von Pistor, ter tudi cerkev Svetega Nikolaja, v kateri je bil \xc5\xbeupnik znani pesnik in narodni buditelj, kasnej\xc5\xa1i \xc5\xa1kof Anton Martin Slom\xc5\xa1ek._NEWLINE_Najbolj \xc5\xbeivahno je v \xc4\x8dasu Vuzeni\xc5\xa1kih dni in ob sejmih, kjer se zbere ve\xc4\x8dina Vuzeni\xc4\x8danov in \xc2\xbbkak\xc5\xa1no re\xc4\x8de\xc2\xab._NEWLINE_V Vuzenici so \xc4\x8dudoviti sprehodi po Vuzenici sami ter po sosednjih Drav\xc4\x8dah, \xc5\xa0entjan\xc5\xbeu nad Drav\xc4\x8dami, Sv. Primo\xc5\xbeu na Pohorju ter Svetemu Vidu.\n_START_SECTION_\nZgodovina Vuzenice\n_START_PARAGRAPH_\nVuzenica se prvi\xc4\x8d omenja leta 1238, kasneje leta 1288 pa kot trg. To je eden najstarej\xc5\xa1ih krajev v dravski dolini. Zgodovinska znamenitost je vuzeni\xc5\xa1ki \xc2\xbbPistrov\xc2\xab\xc2\xa0grad, kjer se je zvrstilo veliko lastnikov, ki so pripadali manj pomembnej\xc5\xa1emu plemstvu v Sloveniji. Zadnji lastnik tega mogo\xc4\x8dnega gradu, je bil slikar Oskar von Pistor, po katerem je grad dobil tudi ime,  ki je ustvarjal v stolpu gradu in je prav v Vuzenici naslikal nekaj svojih najlep\xc5\xa1ih del. Grad je propadel zaradi po\xc5\xbeara, ki je uni\xc4\x8dil ve\xc4\x8dji del gradu, katerega so kasneje tudi delno obnovili. Grad je 20 let pozneje spet zagorel in uni\xc4\x8dil skoraj celoten objekt. Njegove ostanke lahko \xc5\xa1e vedno ob\xc4\x8dudujemo. Do njih nas pripelje lepa gozdna u\xc4\x8dna pot._NEWLINE_Vuzenico bogatijo tudi razni sakralni spomeniki._NEWLINE_Iz dedi\xc5\xa1\xc4\x8dine preteklosti in kme\xc4\x8dkega \xc5\xbeivljenja so znani me\xc5\xa1ani, \xc5\xbeivinsko-kramarski sejmi, katere lahko obi\xc5\xa1\xc4\x8demo \xc5\xa1e danes._NEWLINE_V Vuzenici najdemo tudi razne tesane stavbe, s \xc5\xa1tevilnimi okrasnimi detajli, ki so spomenik ljudskega stavbarstva in pri\xc4\x8da bivalne kulture, kot so na primer Poberska bajta, Levkova doma\xc4\x8dija in dimnica pri Sabodinu, ki stojijo \xc5\xa1e danes in so v ponos Vuzeni\xc4\x8danom in vuzeni\xc5\xa1ki zgodovini.\n_START_SECTION_\nTo\xc4\x8dka odli\xc4\x8dnosti\n_START_PARAGRAPH_\nNad Zgornjim trgom stoji Novi grad ali kot mu Vuzeni\xc4\x8dani re\xc4\x8dejo \xc2\xbb\xc5\xa0tok\xc2\xab, nad njim pa se je od razvalin Starega gradu ohranil predelan renesan\xc4\x8dni vhodni stolpi\xc4\x8d s strelnimi linami in sledovi dvi\xc5\xbenega mostu. Ob lokalni cesti Vuzenica - Vuhred stoji razgledna cerkev Device Marije na Kamnu. V starem naselbinskem jedru se nahaja \xc5\xbeupni\xc5\xa1\xc4\x8de in cerkev Sv. Nikolaja. V cerkvi so srednjeve\xc5\xa1ki nagrobniki in tabla z imeni \xc5\xbeupnikov od leta 1045 naprej. V \xc5\xbdupni\xc5\xa1\xc4\x8du je stalna razstava posve\xc4\x8dena nekdanjemu vuzeni\xc5\xa1kemu \xc5\xbeupniku Antonu Martinu Slom\xc5\xa1ku.\n_START_SECTION_\nCerkev Svetega Nikolaja\n_START_PARAGRAPH_\nVuzeni\xc5\xa1ka cerkev, postavljena sredi vasi v dolini nad desnim bregom Drave pod severnimi obronki Pohorja, na prvi pogled u\xc4\x8dinkuje kot vitka gotska zgradba z dominantnim zvonikom s korenasto konico in izstopajo\xc4\x8dim gotskim prezbiterijem. Cerkev je, skupaj z \xc5\xbeupni\xc5\xa1\xc4\x8dem, ena najbolj prepri\xc4\x8dljivih srednjeve\xc5\xa1kih \xc5\xbeupnijskih centrov pri nas._NEWLINE_Jedro sedanje cerkve je verjetno \xc4\x8dastni\xc5\xa1ka romanska enoladijska cerkev z vzhodnim zvonikom. Bila je cerkev vuzeni\xc5\xa1kih gospodov, postavljena pred sredino 13. stoletja, saj je bila prvi\xc4\x8d posredno omenjena \xc5\xbee leta 1238. Staro cerkev so v romanskem obdobju(1254) podalj\xc5\xa1ali in dvignili ter premaknili romanski stopni\xc4\x8dasti portal. Prvotne cerkve niso le podalj\xc5\xa1ali in v ve\xc4\x8d gotskih fazah obokali. V 19. stoletju so jo znova dvignili in smel se je zaklju\xc4\x8diti zvonik nad starim prezbiterijem._NEWLINE_Romanska posebnost, ohranjena v jedru cerkve, so vogalni stebri\xc4\x8di na konzolah. Verjetno so bili neko\xc4\x8d podpora kri\xc5\xbenega oboka z izstopajo\xc4\x8dimi rebri, oboka oltarnega prostora._NEWLINE_Posebnost \xc5\xbeupni\xc5\xa1\xc4\x8da je dekorativno poslikan strop in z razli\xc4\x8dnimi napisi ter motivi okra\xc5\xa1en lesen strop, datiran leta 1653.\n_START_SECTION_\nHidroelektrarna Vuzenica\n_START_PARAGRAPH_\nGradnja elektrarne se je za\xc4\x8dela jeseni leta 1947. Pomanjkanje delovne sile, mehanizacije in denarja so bili razlogi, da je gradnja elektrarne presega na\xc4\x8drtovane roke. V elektrarno Vuzenica so vgradili prvo slovensko Kaplanovo turbino, ki jo je izdelal Litostroj. Prvi agregat je pri\xc4\x8del obratovati ob koncu leta 1953, dokon\xc4\x8dana pa je bila \xc5\xa1ele leta 1957._NEWLINE_Z zajezitvijo reke Drave je nastalo akumulacijsko jezero dol\xc5\xbeine 11,9km, ki sega do hidroelektrarne Dravograd. Vsebuje 7,1 mio m\xc2\xb3 vode, od katere se lahko izkoristi 1,8 mio m\xc2\xb3 za proizvodnjo elektri\xc4\x8dne energije. V strojni\xc4\x8dni eta\xc5\xbei elektrarne je \xc5\xa1e prostor za mre\xc5\xbeni transformator, ki je s 110 kV povezan z zunanjim stikali\xc5\xa1\xc4\x8dem. \xc5\xa0tiri preto\xc4\x8dna polja \xc5\xa1irine 18,75 m zapirajo kljukaste \xc5\xbeelezne zapornice, sestavljene iz dveh tabel, ki zmorejo skupaj prepustiti do 5600m\xc2\xb3/s vode. Na jezovni zgradbi je portalni \xc5\xbeerjav, katerega uporabljajo za dviganje in spu\xc5\xa1\xc4\x8danje te\xc5\xbejih delov opreme. Na platoju nad elektrarno v oddaljenosti 200 m je zunanje 110 kV stikali\xc5\xa1\xc4\x8de z dvojnimi zbiralkami, \xc5\xa1estimi daljnovodi in tremi generatorskimi polji.\n_START_SECTION_\nIzvor krajevnega imena\n_START_PARAGRAPH_\nIme kraja je verjetno izpeljano iz besede (v)\xc7\xabzen\xd1\x8c, ta pa iz (v)\xc7\xabziti v pomenu 'o\xc5\xbeati', kar se v tem pomenu ohranja v cerkvenoslovanski besedi \xc7\xabziti. \xc4\x8ce je domneva pravilna, je ime kraja bli\xc5\xbenje sorodno s \xc4\x8de\xc5\xa1kim krajem Uzenice (\xc4\x8ce\xc5\xa1ko naselbinsko ime navaja in izvaja iz te besede iz katere je tvorjena imenovana beseda \xc3\xba\xc5\xbeiti 'o\xc5\xbeiti, stiskati'). Druga imenotvorna  mo\xc5\xbenost je izvajanje iz prvotnega (v)\xc7\xabzin\xc3\xadca, kar bi bila izpeljanka  iz ob\xc4\x8dnega imena (v)\xc7\xabznin\xc3\xa1 v pomenu o\xc5\xbeina. Ne glede na tvorbo je naselje poimenovano po svoji legi, po ozki ravnici med Dravo in Pohorjem."